CELEX: 32019R1920
Language: el
Date: 2019-11-18 00:00:00
Title: Εκτελεστικός κανονισμός (ΕΕ) 2019/1920 της Επιτροπής της 18ης Νοεμβρίου 2019 για την παροχή προστασίας δυνάμει του άρθρου 99 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ονομασία Ambt Delden (ΠΟΠ)

19.11.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 298/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/1920 ΤΗΣ ΕΠΙΤΡΟΠΗΣ
         της 18ης Νοεμβρίου 2019
         για την παροχή προστασίας δυνάμει του άρθρου 99 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά την ονομασία «Ambt Delden» (ΠΟΠ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 99,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 97 παράγραφοι 2 και 3 του κανονισμού (ΕΕ) αριθ. 1308/2013, η αίτηση που κατέθεσαν οι Κάτω Χώρες στις 12 Φεβρουαρίου 2016 για την καταχώριση της ονομασίας «Ambt Delden» ως Προστατευόμενης Ονομασίας Προέλευσης (ΠΟΠ) εξετάστηκε από την Επιτροπή και δημοσιεύτηκε στην Επίσημη εφημερίδα της Ευρωπαϊκής Ένωσης (2).
                  
               
                     (2)
                  
                  
                     Στις 8 Μαΐου 2018, ελήφθη ένσταση από το ιταλικό Υπουργείο Γεωργίας σύμφωνα με το άρθρο 98 του κανονισμού (ΕΕ) αριθ. 1308/2013 και το άρθρο 14 του κανονισμού (ΕΚ) αριθ. 607/2009 της Επιτροπής (3). Η Επιτροπή έκρινε την ένσταση παραδεκτή σύμφωνα με το άρθρο 15 του κανονισμού (ΕΚ) αριθ. 607/2009.
                  
               
                     (3)
                  
                  
                     Με επιστολή της 5ης Ιουλίου 2018, η Επιτροπή κοινοποίησε την εν λόγω ένσταση στις ολλανδικές αρχές και τις κάλεσε να υποβάλουν τις παρατηρήσεις τους εντός δύο μηνών, σύμφωνα με το άρθρο 16 παράγραφος 1 του κανονισμού (ΕΚ) αριθ. 607/2009. Οι Κάτω Χώρες υπέβαλαν τις παρατηρήσεις του στις 4 Σεπτεμβρίου 2018, ήτοι εντός της ταχθείσας προθεσμίας.
                  
               
                     (4)
                  
                  
                     Όπως προβλέπεται στο άρθρο 16 παράγραφος 1 του κανονισμού (ΕΚ) αριθ. 607/2009, η Επιτροπή κοινοποίησε τις παρατηρήσεις των ολλανδικών αρχών με επιστολή της 2ας Οκτωβρίου 2018 στον ενιστάμενο, δηλαδή στο ιταλικό Υπουργείο Γεωργίας, στο οποίο δόθηκε προθεσμία δύο μηνών για να διατυπώσει τυχόν παρατηρήσεις. Η Επιτροπή δεν έλαβε περαιτέρω απάντηση από το ιταλικό Υπουργείο Γεωργίας.
                  
               
                     (5)
                  
                  
                     Σύμφωνα με το άρθρο 16 παράγραφος 3 του κανονισμού (ΕΚ) αριθ. 607/2009, η Επιτροπή θα πρέπει να λάβει απόφαση βάσει των στοιχείων που έχει στη διάθεσή της.
                  
               
                     (6)
                  
                  
                     Ο ενιστάμενος διατείνεται ότι ορισμένες ποικιλίες αμπέλου που χρησιμοποιούνται για την παραγωγή του «Ambt Delden», και συγκεκριμένα οι «Souvignier Gris B», «Pinotin N», «Solaris B», «Regent N» και «Johanniter B», προέρχονται από διασταύρωση του είδους Vitis vinifera με άλλα είδη του γένους Vitis. Ο ενιστάμενος θεωρεί ότι τούτο αντίκειται σαφώς στο άρθρο 93 παράγραφος 1 στοιχείο α) σημείο iv) του κανονισμού (ΕΕ) αριθ. 1308/2013, το οποίο ορίζει ότι οι οίνοι ΠΟΠ πρέπει να παράγονται από ποικιλίες αμπέλου που ανήκουν στο είδος Vitis vinifera. Επίσης, υποστηρίζει ότι όλα τα κράτη μέλη, όπως και η Ιταλία, μπορούν να ταξινομήσουν τις οινοποιήσιμες ποικιλίες αμπέλου τους (τόσο αυτές που ανήκουν στο είδος Vitis vinifera όσο και τις προερχόμενες από διασταύρωση) βάσει ακριβών επιστημονικών στοιχείων και δεδομένων και ότι σε καμία περίπτωση μια ποικιλία προερχόμενη από διασταύρωση μεταξύ ειδών δεν μπορεί να θεωρηθεί ότι ανήκει στο είδος Vitis vinifera.
                  
               
                     (7)
                  
                  
                     Η Επιτροπή εξέτασε τα επιχειρήματα που προσκόμισαν ο ενιστάμενος και ο αιτών και κατέληξε στο συμπέρασμα ότι η ονομασία «Ambt Delden» θα πρέπει να καταχωριστεί ως Προστατευόμενη Ονομασία Προέλευσης για τους ακόλουθους λόγους.
                  
               
                     (8)
                  
                  
                     Όσον αφορά τους ισχυρισμούς ότι το προϊόν δεν προέρχεται από ποικιλίες αμπέλου που ανήκουν στο είδος Vitis vinifera, πρέπει να ληφθούν υπόψη διάφορα στοιχεία. Πρώτον, δεν υπάρχει εναρμονισμένη σε επίπεδο ΕΕ ταξινόμηση των ποικιλιών αμπέλου που ανήκουν στο είδος Vitis vinifera. Επιπλέον, κανείς επίσημος αρμόδιος φορέας, όπως ο Διεθνής Οργανισμός Αμπέλου και Οίνου, δεν διαθέτει κατάλογο αναφοράς ή επιστημονικό έγγραφο βάσει του οποίου θα μπορούσε επί του παρόντος να κατηγοριοποιηθεί σαφώς το είδος Vitis vinifera ή μια διασταύρωση μεταξύ του είδους Vitis vinifera και άλλων ειδών του γένους Vitis, ή να γίνει διάκριση μεταξύ τους. Κατά συνέπεια, το ζήτημα του επιστημονικού ορισμού θα πρέπει να εξεταστεί πρωτίστως κατά την εθνική προκαταρκτική εξέταση την οποία διενεργούν τα κράτη μέλη σύμφωνα με το άρθρο 96 του κανονισμού (ΕΕ) αριθ. 1308/2013. Για τον σκοπό αυτό, οι Κάτω Χώρες βασίζονται στην ταξινόμηση που περιλαμβάνεται στον κατάλογο Vitis International Variety Catalogue (VIVC) (4), όπου και οι πέντε επίμαχες οινοποιήσιμες ποικιλίες αμπέλου ταξινομούνται ως ανήκουσες στο είδος Vitis vinifera. Δεύτερον, σύμφωνα με το άρθρο 16 παράγραφος 3 του κανονισμού (ΕΚ) αριθ. 607/2009 σχετικά με την εξέταση ένστασης, η Επιτροπή λαμβάνει κάθε απόφαση απόρριψης ή καταχώρισης της ονομασίας προέλευσης βάσει των στοιχείων που έχει στη διάθεσή της. Στην προκειμένη περίπτωση, ο ενιστάμενος αναφέρεται στο γερμανικό εθνικό μητρώο ποικιλιών αμπέλου, το οποίο τηρεί το Ομοσπονδιακό Γραφείο Φυτικών Ποικιλιών (Bundessortenamt) και στις πληροφορίες που περιέχονται στον VIVC, από τις οποίες προκύπτει ότι και οι πέντε ποικιλίες που χρησιμοποιούνται για την παραγωγή του οίνου «Ambt Delden» έχουν σε κάποιο βαθμό δημιουργηθεί μέσω διασταύρωσης μεταξύ διαφόρων ειδών του γένους Vitis. Παρόλα αυτά, στον ιστότοπο του VIVC, αυτές οι πέντε ποικιλίες ταξινομούνται ως Vitis vinifera. Τέλος, κατά τη λήψη αποφάσεων, η Επιτροπή πρέπει να λαμβάνει υπόψη την αρχή της μη διακριτικής μεταχείρισης. Στο πλαίσιο αυτό, η Επιτροπή επισημαίνει ότι οι εν λόγω οινοποιήσιμες ποικιλίες αμπέλου σήμερα χρησιμοποιούνται σε πολλά κράτη μέλη για την παραγωγή οίνων με Προστατευόμενη Ονομασία Προέλευσης.
                  
               
                     (9)
                  
                  
                     Βάσει των ανωτέρω δεν μπορεί να εξαχθεί το συμπέρασμα ότι το προϊόν που αναφέρεται με την ονομασία «Ambt Delden» προέρχεται από ποικιλίες αμπέλου που δεν ανήκουν στο είδος Vitis vinifera. Οι ενστάσεις που διατυπώθηκαν βάσει αυτού του λόγου πρέπει, συνεπώς, να απορριφθούν.
                  
               
                     (10)
                  
                  
                     Βάσει των ανωτέρω και σύμφωνα με το άρθρο 99 του κανονισμού (ΕΕ) αριθ. 1308/2013, η Επιτροπή θεωρεί ότι η ονομασία «Ambt Delden» θα πρέπει να προστατευτεί και να καταχωριστεί στο μητρώο που αναφέρεται στο άρθρο 104 του εν λόγω κανονισμού.
                  
               
                     (11)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Προστατεύεται η ονομασία «Ambt Delden» (ΠΟΠ).
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 18 Νοεμβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 347 της 20.12.2013, σ. 671.
         
            (2)  ΕΕ C 100 της 16.3.2018, σ. 14.
         
            (3)  ΕΕ L 193 της 24.7.2009, σ. 60.
         
            (4)  Ο κατάλογος Vitis International Variety Catalogue (VIVC) είναι μια βάση δεδομένων για διάφορα είδη και ποικιλίες/καλλιεργητικές ποικιλίες αμπέλου, του γένους Vitis. Ο κατάλογος VIVC τελεί υπό τη διαχείριση του Ινστιτούτου Αμπελοκαλλιέργειας Geilerweilerhof (Institut für Rebenzüchtung Geilweilerhof) στο Siebeldingen της Γερμανίας, και περιέχει πληροφορίες από αμπελογραφικές συλλογές που τηρούνται σε διάφορα ινστιτούτα αμπελοκαλλιέργειας σε όλο τον κόσμο. Τον Απρίλιο του 2009, η βάση δεδομένων περιλάμβανε πληροφορίες από 130 ιδρύματα που βρίσκονται σε 45 χώρες και περιείχε περίπου 18 000 εγγραφές.